רחל שטיינשניידר

רחל שטיינשניידר (נולדה ב-10 בפברואר 1994) היא כדורגלנית ישראלית, המשחקת בעמדת החלוצה והקשרית בקבוצת הפועל קטמון ירושלים מליגת העל ובנבחרת ישראל.

 ביוגרפיה 
שטיינשניידר גדלה בבית שמש. בתום לימודי התיכון אותם עשתה בכפר הנוער יוענה ז'בוטינסקי, היא הצטרפה למסלול העתודה האקדמית. בתום לימודי הנדסת אווירונאוטיקה בטכניון, שירתה כקצינה בחיל האוויר.

בילדותה, שיחקה שטיינשניידר כדורגל בשכונה, אך את קריירת הכדורגל המקצוענית שלה החלה רק בגיל 21, כאשר תוך כדי לימודיה בטכניון, החלה לשחק בקבוצת מכבי צור שלום ביאליק מהליגה הלאומית. בהמשך שיחקה גם במכבי כישרונות חדרה, הפועל עירוני פתח תקווה, אס"א תל אביב, מ.ס. קריית גת וב"בנות נתניה", לפני שעברה לשחק באירופה.

לאחר שסיימה את שירות הקבע שלה בצבא בשנת 2021, חתמה בקבוצת "נסטבד" מהליגה הדנית וב-2022, עברה לקבוצת "יזייר" מהליגה הצרפתית השנייה. בעונה זאת, הצליחה להגיע עם קבוצתה עד לגמר הגביע הצרפתי, בו הפסידה לפריז סן-ז'רמן. הייתה זו הופעה ראשונה של שחקנית כדורגל ישראלית בגמר הגביע בצרפת ובאחת מחמש הליגות הטובות באירופה.

לקראת עונת 2022/23 חתמה שטיינשניידר בעולה החדשה לליגת העל הפועל קטמון ירושלים, עמה הגיע למקום השני בליגה, וזכתה בתואר השחקנית הישראלית של העונה, כשהיא כובשת 6 שערי ליגה. בעונת 2023/2024 צברה שני שערים ושני בישולים ב-19 הופעות ליגה, בישול אחד ב-3 הופעות בגביע המדינה, ושני שערים ובישול ב-5 הופעות בגביע אתנה, כאשר הקבוצה מסיימת במקום השני בליגה, מגיעה לחצי גמר הגביע, וזוכה בגביע אתנה. שטיינשניידר זכתה בתואר כדורגלנית העונה של WSP, ונבחרה לכדורגלנית הישראלית של העונה על ידי ליגת העל. בעונת 2024/25 צברה שטיינשניידר 5 שערים ובישול ב-26 הופעות ליגה, וכן 4 הופעות בגביע, ושני שערים ב-5 הופעות בגביע אתנה. הקבוצה הגיעה למקום השני בליגה, גמר גביע אתנה, וגמר גביע המדינה. בסיום העונה התייצבה שטיינשניידר במקום הראשון בטבלת ההופעות בכל הזמנים של הקבוצה, עם 95 הופעות בכל המסגרות.

השתתפה בסדרת הדוקו "אלופות", שליוותה את עונת 2023/2024 של הפועל קטמון ירושלים, ושודרה בכאן 11 בשנת 2025.

 במדי נבחרת ישראל 
שטיינשניידר זומנה לראשונה לנבחרת וערכה את הופעת הבכורה שלה ב-20 באוגוסט 2019 במשחק הידידות מול קבוצת צ'לסי האנגלית מהסופר ליג לנשים, כשבמשחק נכחו 8,534 צופים ובכך נשבר שיא הצופים למשחק כדורגל נשים בישראל. נכון ל-5 ביוני 2025, שטיינשניידר צברה 33 הופעות בנבחרת ישראל, בהן כבשה 3 שערים.

ב-21 בפברואר 2025 קיבלה שטיינשניידר לראשונה את סרט הקפטנית בנבחרת, כשעלתה כמחליפה למחצית השנייה במשחק מול נבחרת בולגריה. ב-25 בפברואר 2025 עלתה לראשונה כקפטנית בהרכב הנבחרת, במשחק מול נבחרת אסטוניה.

 תארים 
מכבי כישרונות חדרה
 גביע המדינה: 2014/15
הפועל קטמון ירושלים
 גביע אתנה: 2023/24

 קישורים חיצוניים 

 ראיון קיץ עם שחקנית של הפועל קטמון ירושלים, רחל שטיינשניידר, ארגון שחקניות ושחקני הכדורגל, 29 ביוני 2023
 ראיון משותף עם רחל שטיינשניידר ואדווה בוכהולץ, מתוך הפודקאסטמון, הפוד של אוהדי הפועל ירושלים, 12 ביוני 2023
 פרופיל באתר ההתאחדות לכדורגל בישראל
ראיון עם רחל שטיינשניידר לסיכום עונת 2023/24 בפודקאסט הקטמוניות, אתר הזרמת האודיו ספוטיפיי
ראיון עם רחל שטיינשניידר לסיכום עונת 2024/25 בפודקאסט הקטמוניות, אתר הזרמת האודיו ספוטיפיי

 הערות שוליים 

קטגוריה:כדורגלניות ישראליות
קטגוריה:כדורגלנים ישראלים
קטגוריה:כדורגלניות ישראליות באירופה
קטגוריה:כדורגלנים ישראלים באירופה
קטגוריה:חלוצות כדורגל ישראליות
קטגוריה:חלוצי כדורגל ישראלים
קטגוריה:כדורגלניות אס"א תל אביב
קטגוריה:כדורגלניות מ.ס. קריית גת
קטגוריה:בוגרי כפר הנוער יוענה ז'בוטינסקי
קטגוריה:בוגרי הטכניון - מכון טכנולוגי לישראל: הנדסת אווירונאוטיקה
קטגוריה:מהנדסי אווירונאוטיקה ישראלים
קטגוריה:בוגרות הטכניון - מכון טכנולוגי לישראל
קטגוריה:בוגרות העתודה האקדמית
קטגוריה:בוגרי העתודה האקדמית
קטגוריה:כדורגלניות הפועל קטמון ירושלים
קטגוריה:ישראליות שנולדו ב-1994
קטגוריה:ישראלים שנולדו ב-1994